છ ઓક્ટોબરે શશીકલા જેલમાંથી પેરોલ પર છૂટી હતી. હોસ્પિટલમાં બીમાર પતિની ખબર કાઢવા માટે તેને પેરોલ મળ્યાં હતાં, પણ સાથોસાથ તેણે પોતાના રાજકીય જૂથની બિમારીનો પણ ઇલાજ કરવાનો હતો. 12 ઓક્ટોબર ફરી પાછું જેલમાં જતાં રહેવાનું હતું, પણ આ છ દિવસમાં જે પણ ગતિવિધિ થઈ તેના પર સૌની નજર હતી. કેમ કે ચાર વર્ષની સજા શશીકલાને થઈ છે તે જેલમાંથી છૂટશે ત્યારે શું થશે તેનું મીની ટ્રેલર આ છ દિવસોમાં જોવા મળ્યું હતું. ચાર વર્ષનો રાજકીય વનવાસ ભારતીય રાજકારણમાં મોટો ના કહેવાય. ઘણા નેતાઓ વર્ષો સુધી પડછાયામાં રહ્યાં પછી અચાનક બહાર આવીને સત્તા પર બેઠા હોય તેવું બન્યું છે. શશીકલા એટલે જયલલિતાની સખી અને તેના સુખદુઃખની સાથી. સાથોસાથ તેના રાજકારણ અને ભ્રષ્ટાચારની પણ સાથી. એથી જ જેલમાં જવું પડ્યું છે, કેમ જયા ટીવી સહિત અનેક કંપનીઓ તેના સગાંઓના નામે ધમધમતી થઈ ગઈ હતી.